થાઈલેન્ડની શિયાંગ રાય વિસ્તારમાં આવેલી થામલુઆંગ ગુફામાંથી વધુ ત્રણ બાળકોને બચાવી લેવામાં આવ્યા છે. જેને પગલે રેસ્ક્યૂ કરાયેલા બાળકોનો આંક 11એ પહોંચ્યો છે. થાઈ નેવી સીલે સત્તાવાર રીતે જણાવ્યા મુજબ હજુ એક બાળક અને કોચ ગુફામાં ફસાયેલા છે. સત્તાવાર સૂત્રો પાસેથી પ્રાપ્ત માહિતી મુજબ ગુફામાં બાળક અને કોચ ઉપરાંત તેમની દેખરેખ માટે નેવી સીલના ત્રણ કમાન્ડો અને એક ડોક્ટર પણ છે જેમને બહાર લાવવાના બાકી છે. અત્યાર સુધીના આ સૌથી દીલધડક રેસ્ક્યૂ ઓપરેશનમાં 11 બાળકોને હેમખેમ બહાર કાઢવામાં આવ્યા છે. ફસાયેલા આ તમામ લોકો 800 મીટર નીચે છે અને તેમને બચાવવા માટે ત્રીજું ઓપરેશન હાથ ધરવામાં આવ્યું હતું જેમાં કુલ 19 મરજીવા ગુફામાં અંદર ગયા છે.